Twee sterf in botsing aan Wes-RandDie ongelukstoneel. (Foto: Netcare 911) Twee mense is dood en twee ernstig beseer in ŉ botsing Saterdagaand op die R28 in Luipaardsvlei, Krugersdorp, aan die Wes-Rand. Shawn Herbst, woordvoerder van Netcare 911, het in ŉ verklaring gesê paramedici is net na 20:00 na ’n toneel naby West Village ontbied waar ŉ motor en bakkie gebots het. Een van die voertuie het ná die botsing aan die brand geslaan. Volgens Herbst is die Krugersdorp-brand-en-reddingsdienste ook na die toneel ontbied om die vlamme te blus. “Paramedici het die pasiënte ondersoek en bevind dat ŉ volwasse man en vrou noodlottige beserings opgedoen het.” Volgens Herbst het twee ander mans ernstige beserings in die botsing opgedoen. Hulle is op die toneel behandel voordat hulle na ŉ hospitaal geneem is vir verdere mediese behandeling.